Potgooi - Nuus & Weer 13 Februarie 2020 - NETRADIOSA
Potgooi – Nuus & Weer 13 Februarie 2020
14/02/2020 Corrie Slabbert Nuus, Potgooi/Podcast 0
President Cyril Ramaphosa lewer vanaand om seweuur sy vierde staatsrede, en die tweede sedert sy verkiesing ná verlede jaar se algemene verkiesing. Verskeie ontleders meen Ramaphosa sal onder meer praat oor wyses om die sukkelende ekonomie op dreef te kry, sowel as die stand van staatsinstellings en werkskepping. Hulle sê egter hy sal meer konkreet moet wees oor oplossings. Een van die kleiner partye, die ATM, het intussen ‘n mosie van wantroue teen Ramaphosa by die speaker ingedien. Die EFF het gedreig dat hulle die staatsrede sal ontwrig indien die minister van Openbare Ondernemings, Pravin Gordhan nie uit sy pos verwyder is nie.
Verskeie organisasies en vooraanstaande individue het hulle steun gegee aan die oproep van die Aartsbiskop van Kaapstad om vanjaar die Jaar van die Oranje Oorpakke te maak. Aartsbiskop Thabo Makgoba sê diegene wat by die plundering van staatshulpbronne betrokke was, moet aangekla word. Verskeie sprekers by die gelelentheid het gesê staatskaping het die staat ontneem van die vermoë om dienste te lewer. Hulle sê die president moet hom in die staatsrede oor dié kwessie uitspreek. Die bestuurshoof van Sake-eenheid S.A, Cas Coovadia, sê as staatskapers vervolg word, sal dit vertroue binnelands sowel as by buitelandse beleggers bevorder.
Amptenare stel ondersoek in wat die oorsaak is van gisteraand se treinongeluk by Horizon View in Roodepoort. Die langafstandpassasierstrein wat van Kaapstad na Johannesburg onderweg was het teen ‘n goederetrein gebots. Een persoon is dood en talle is beseer. Nooddienspersoneel het onverpoosd gespook om vasgekeerde passasiers uit die wrak te bevry. Daar was ‘n aantal buitelandse toeriste op die trein.
Die Gautengse LUR vir Onderwys, Panyaza Lesufi sê die onderskeie verslae oor die dood van twee leerlinge sal voor die einde van die maand afgehandel wees. Enoch Mpianzi van Parktown Boys High en Keamohetswe Seboko van die laerskool Bekker in Magaliesburg het albei verdrink. Lesufi sê voorlopige verslae is reeds vrygestel, maar hy wag vir die finale verslag oor die dood van die twee seuns. Die hoofde van die onderskeie skole is hangende die ondersoeke geskors. Mpianzi het tydens ‘n oriënteringskamp verdrink en Seboko in die skool se swembad.
Twee mense is in Mokopane in Limpopo in hegtenis geneem in verband met die onwettige besit van bedreigde spesies nadat ‘n ietermago in hulle besit gevind is. Dit is nie duidelik wat die bestemming van die ietermago was nie. Verlede week is ‘n bejaarde vrou by Burgersfort in hegtenis geneem nadat luiperdvel en -pote in haar besit gevind is.
Vonnisoplegging in die crimen injuria saak teen Adam Catzavelos begin vandag in die Randburgse landdroshof. Catzavelos het in Desember skuld erken op die aanklagte, nadat hy twee keer probeer het om die saak teen hom teruggetrek te kry. Die saak hou verband ‘n tuisvideo met rassisitese opmerkings wat in Augustus 2018 op ‘n strand in Griekeland gemaak is. Castavelos het vroeër ‘n skikking bereik met die Menseregtekommissie in ‘n ander saak wat ook met die video verband hou. Hy moes ‘n boete van 150-duisend betaal.
Eskom sê hy voorsien nie dat daar vandag beurtkrag sal wees nie. Die kragverskaffer het ook nie gister beurtkrag toegepas nie. Eskom sê eenhede wat buite werking was, is suksesvol by die netwerk ingeskakel en noodreserwes is op aanvaarbare vlakke. Eskom het gewaarsku dat die kragnetwerk egter onder druk bly, en dat beurtkrag op kort kennisgewing ingestel kan word.
Daar is weer ‘n skerp styging in die dodetal in die Hubei-provinsie in China wat die middelpunt is van die uitbreking van die Coronavirus. Nóg 242 sterftes is aangemeld wat die dodetal op meer as 1350 te staan gebring. Die getal mense wat die virus het, het met 15-duisend gestyg en bykans 60 000 gevalle is reeds in aangemeld. Die Chinese gesondheidsowerhede het die definisie van gevalle egter aangepas en mense wat simptome toon, maar nog nie positief getoets is nie, word bygetel. Byna 34 000 pasiente is gehospitaliseer is in Hubei waarvan 1400 in ‘n kritieke toestand is. Sover het 3441 mense mense herstel en is ontslaan. ‘n Totaal van 4740 wêreldwyd het herstel. Zimbabwe het intussen met hulp van Suid Afrika toerusting gekry om te kan toets vir gevalle van die virus
Warmbad – Gedeeltelik bewolk en baie warm met reën plek plek met ‘n Min 17 Max 30
Nelspruit – Gedeeltelik bewolk en baie warm met reën plek plek met ‘n Min 16 Max 29
Pretoria – Gedeeltelik bewolk en baie warm ‘n Min 18 Max 31
Johannesburg – Gedeeltelik bewolk baie warm met ‘n Min 17 Max 29
Vereeniging – Gedeeltelik bewolk en baie warm met ‘n Min 16 Max 29
Rustenburg – Gedeeltelik bewolk en baie warm met ‘n Min 16 Max 30
Bloemfontein – Gedeeltelik bewolk en baie warm met ‘n Min 18 Max 30
Kimberley – Gedeeltelik bewolk en baie warm met reën plek plek met ‘n Min 22 Max 32
Upington – Gedeeltelik bewolk en bloedig warm met reën plek plek met ‘n Min 24 Max 36
Durban – Gedeeltelik bewolk en warm met ‘n Min 19 Max 28
Oos-London – Gedeeltelik bewolk en baie warm met ‘n Min 22 Max 29
Kaapstad – Gedeeltelik bewolk en warm met ‘n Min 20 Max 26
Port Elizabeth – Gedeeltelik bewolk en warm met ‘n Min 20 Max 28
Sutherland – Sonnig en baie warm met ‘n Min 11 Max 29
Potgooi – Treffers van Toeka tot nou – 5 Februarie 2020
Potgooi – Nuus & Weer 14 Februarie 2020